**ΧΑΙΡΕΤΙΣΜΟΣ ΓΙΩΡΓΟΥ ΕΡΩΤΟΚΡΙΤΟΥ ΣΤΟ ΣΕΜΙΝΑΡΙΟ ΓΙΑ ΤΟ ΠΕΡΙΒΑΛΛΟΝ ΠΟΥ ΕΓΙΝΕ ΣΤΟ ΑΝΩΤΑΤΟ ΔΙΚΑΣΤΗΡΙΟ**

**ΣΤΙΣ 14 ΙΑΝΟΥΑΡΙΟΥ 2020.**

Θέλω να καλωσορίσω όλους στο σημερινό Σεμινάριο για το περιβάλλον, ιδιαίτερα όμως τους ομιλητές μας από το εξωτερικό.

Το Σεμινάριο ήταν μια οφειλόμενη ενέργεια, γιατί πριν από δύο περίπου χρόνια ο φίλος Jean-Philippe Rageade από την Ακαδημία Ευρωπαϊκού Δικαίου μου εισηγήθηκε να διοργανώσουμε ένα σεμινάριο για το Περιβαλλοντικό Ευρωπαϊκό Δίκαιο, αλλά δυστυχώς λόγω άλλων ειλημμένων υποχρεώσεων δεν υπήρχε τότε η δυνατότητα. Το ότι ευγενικά δεν αποδέχθηκα την πρόταση, το έφερα βαρέως και με την πρώτη ευκαιρία που μας δόθηκε, έγραψα στο φίλο Jean-Philippe, επαναφέροντας το θέμα διοργάνωσης ενός Σεμιναρίου για το Περιβάλλον.

Στο παρελθόν διοργανώσαμε από μόνοι μας άλλα δύο σεμινάρια για το περιβάλλον με τη συμμετοχή αρκετών ομιλητών από το Συμβούλιο της Επικρατείας της Ελλάδος. Ανέκαθεν το Ανώτατο Δικαστήριο θεωρούσε τα θέματα περιβάλλοντος ως υψίστης σημασίας. Υπάρχει αρκετή νομολογία για περιβαλλοντικά θέματα όμως έφτασε ο καιρός που κάποια θέματα ίσως να πρέπει να τα ξανά επισκεφτούμε με βάση τα σημερινά δεδομένα ώστε να βεβαιωθούμε ότι οι νομολογιακές μας αντιλήψεις συνάδουν με το ευρωπαϊκό κεκτημένο και τις ευρωπαϊκές Οδηγίες.

Τα θέματα που επιλέξαμε μαζί με την Δρ Κλεονίκη Πουϊκλή και τους άλλους ομιλητές, είναι άκρως ενδιαφέροντα και είμαι βέβαιος ότι όχι μόνον θα σας κρατήσουν το ενδιαφέρον αλλά και θα σας ενημερώσουν για τα όσα διαδραματίζονται τόσο στην Ευρώπη όσο και στην Κύπρο σε σχέση με την προστασία της φύσης, με έμφαση στην προστασία των ειδών και των οικοτόπων.

Όπως είδατε και στο Πρόγραμμα, επιμέρους θέματα καλύπτουν την προστασία των ειδών σε περιοχές Νατούρα 2000, το ενωσιακό και διεθνές πλαίσιο για την παράνομη θανάτωση, την παγίδευση και εμπορία ειδών καθώς και την εφαρμογή της Οδηγίας για τους οικοτόπους.

Σε ό,τι αφορά την περιβαλλοντική κατάσταση στην Κύπρο, ομολογώ ότι δυσκολευτήκαμε να εντοπίσουμε κάποιον που να ειδικεύεται στη νομική πτυχή των περιβαλλοντικών θεμάτων, γι’ αυτό ευχαριστώ τους δύο ομιλητές μας, την κυρία Έλενα Στυλιανοπούλου από το Τμήμα Περιβάλλοντος του Υπουργείου Γεωργίας, και τον κύριο Πέτρο Αναγιωτό από την Υπηρεσία Θήρας και Πανίδας, οι οποίοι αποδέχθηκαν την πρόσκλησή μας για να μας ενημερώσουν για την κατάσταση που επικρατεί σήμερα στην Κύπρο σε ό,τι αφορά την προστασία του φυσικού περιβάλλοντος, των ειδών και την παράνομη θανάτωσή τους.

Το σημερινό Σεμινάριο έχει και μια άλλη ιδιαιτερότητα. Είναι ακόμη μια κοινή εκδήλωση μεταξύ επαρχιακών δικαστών, δικαστών του διοικητικού δικαστηρίου και νομικών λειτουργών από την μια, και μελών της Νομικής Υπηρεσίας από την άλλη, οι οποίοι έχουν ιδιαίτερο ενδιαφέρον για περιβαλλοντικά θέματα. Όπως γνωρίζετε, όπου η φύση του εκπαιδευτικού προγράμματος το επιτρέπει, προσπαθούμε να διοργανώνουμε κοινές συναντήσεις. Μέχρι τώρα όλες οι κοινές συναντήσεις στέφθηκαν με επιτυχία.

Όπως σε κάθε σωστό εκπαιδευτικό πρόγραμμα, θα έχετε την ευκαιρία να συζητήσετε μέσα από δύο φανταστικά σενάρια, που ετοίμασε ο κύριος Πυργάκης και η υπόλοιπη ομάδα των εκπαιδευτών και τα οποία αφορούν την εφαρμογή του άρθρου 6 της Οδηγίας για τους Οικοτόπους καθώς και για την παράνομη θανάτωση, παγίδευση και εμπορία ειδών. Το πρώτο αφορά την προστασία τον χελωνών ‘*Καρέτα-Καρέτα’* και το άλλο, το γνωστό ‘*Τουρκοτσοπανάκο’*, ένα από τα σπάνια είδη πτηνών στη λίμνη Παραλιμνίου.

Θα ήθελα να ευχαριστήσω την Ακαδημία Ευρωπαϊκού Δικαίου και ιδιαίτερα την αγαπητή Κλεονίκη Πουϊκλή, η οποία από τον Απρίλη του 2019 μαζί με την Φανή Χατζηφάνη της Σχολής Δικαστών εργάστηκαν σκληρά για την ετοιμασία του Προγράμματος του σημερινού σεμιναρίου.

Επίσης θα ήθελα να ευχαριστήσω την Ευρωπαϊκή Επιτροπή, όλους τους ομιλητές που είχαν την καλοσύνη, παρά το βεβαρυμμένο πρόγραμμα τους να ταξιδεύσουν στην Κύπρο, η οποία είναι ένα από τα πιο απόμακρα φυλάκια της Ευρωπαϊκής Ένωσης, και ομολογουμένως ολίγον απομονωμένο, για να μας μεταφέρουν τις γνώσεις τους για το περιβαλλοντικό ευρωπαϊκό δίκαιο.

Θερμές ευχαριστίες και στο προσωπικό της Σχολής Δικαστών, τη Φανή, Έλενα και Χαριτίνη, που φρόντισαν ώστε όλα να κυλήσουν ομαλά σήμερα.

Λευκωσία

14 Ιανουαρίου 2020